Flemming Møller Mortensen (S), 2009-12-03:
At sælge sommerhusgrunde ved de danske kyster er næsten som at trykke sine egne pengesedler.
Det viste den seneste liberalisering af området i 2005, hvor regeringen gav adgang til flere sommerhusbebyggelser tæt ved de danske strande.
Nu skal det ikke længere være staten, der ejer og udlejer sommerhusgrunde, hvorpå grundlejerne allerede ejer et sommerhus.
Det mener ministeren, og derfor sætter han nu små 600 sommerhusgrunde til salg.
Det er jo sådan, at salget allerede er godt i gang, og det bemærkes også i forslaget, at det helt aktuelt drejer sig om ca. 300 grunde.
Ifølge forslaget vil alle sommerhusgrundene, som er underlagt udstykningsforbud, blive videreført med fredskovspligt og klitfredning, og der vil derfor ikke umiddelbart være miljønegative følger af forslaget.
Regeringen vil også lade det være op til grundlejerne, om de fortsat vil leje, eller om de fremover vil eje deres grund.
Det sidste er indlysende fornuftigt, især for de sommerhusejere, der af privatøkonomiske årsager ellers måtte være tvunget til at sælge deres hus, hvis de blev tvunget til at købe grunden.
Jeg vil gerne stille ministeren et par konkrete spørgsmål.
Det første spørgsmål lyder: Hvad agter ministeren at gøre på det tidspunkt, hvor de 30-årige lejekontrakter udløber?
Vil det fortsat også efter udløbet være muligt for sommerhusejerne, men grundlejerne at være lejere, eller vil de på det tidspunkt blive tvunget til at skulle enten afstå eller købe?
Jeg mener, at det er noget, vi bør tydeliggøre af hensyn til sikkerheden for sommerhusejerne.
Det andet spørgsmål, jeg godt vil stille miljøministeren, er vedrørende § 3-arealer, for der er også § 3-arealer i de her områder, hvor grundene nu skal sælges.
Det forholder sig sådan i dag, at når det offentlige ejer § 3-arealer, er det offentlige forpligtet til at naturpleje arealerne.
Nu er det jo sådan, at arealerne går over til privat eje, og der vil jeg så gerne spørge ministeren, om ministeren kan garantere, at de her arealer ikke vil komme i en negativ trivsel set i forhold til naturdelen.
Vi ved naturligvis godt, at når miljøministeren nu har fået øje på de statsejede sommerhusgrunde og fremlægger dem som salgsobjekter, skyldes det jo, at regeringen har lyst til at få penge i statskassen til dækning af underskuddet på finansloven, men ellers ville man måske overveje, om det ikke på lang sigt ville være mere fornuftigt at beholde grundene, der jo angiveligt giver en vis millionindtægt til staten om året.
Jeg finder også, at der er grund til at slå fast, at vi befinder os i en økonomisk recessionsperiode, så når og hvis salget skal finde sted, skulle det jo nok være i en periode, hvor priserne enten var stigende eller i hvert tilfælde stabile.
Med disse kritiske bemærkninger vil jeg gerne slå fast, at selv om der kunne fremføres også betydelige indvendinger mod salget netop på nuværende tidspunkt, er der indføjet en hel del fornuftige krav og formaliteter i lovforslaget, bl.a. om frivilligheden for dem, der lejer grundene i dag, men også på det miljø- og naturmæssige område, og derfor kan Socialdemokraterne støtte forslaget.
Men der var lige i hvert fald et par spørgsmål til besvarelse fra ministeren på et tidspunkt.